小編睇得多警匪片,知道警察經常要揸車追捕犯人!所以警員一定要有返咁上下駕駛技巧~最近英國林肯郡(Lincolnshire)警方就同Sony合作,嘗試利用PS4賽車遊戲去改善警員嘅揸快車技術!
測試搵咗4位警察參與,首先係銀石賽車場駕駛,記錄最佳圈速;之後再利用《GT Sport》進行訓練,以及記錄係真實賽道嘅圈速,睇下成績有冇進步到。
結果發現依個方法真係可以提升到警員嘅高速駕駛技巧,其中一個警員嘅圈速仲快咗5.7秒!真係唔好睇少用遊戲訓練嘅可能性啊~
警方表示,遊戲唔會取代到傳統訓練方式,但係佢哋會不斷尋找新方法去加強警員嘅訓練質素。